Kristiina Helenius

**Kristiina Helenius** (s. 1965) on Washingtonissa asuva suomalainen liike-elämän vaikuttaja ja kirjailija, joka on työskennellyt toimittajana, diplomaattina, järjestöjohtajana ja konsulttina. Hän palasi marraskuussa 2025 Miltton USA:n osakkaaksi ja toimitusjohtajaksi.

Myös vuodet 2017 - 2023 Helenius oli Miltton USA:n osakas ja toimitusjohtaja Yhdysvalloissa. Miltton USA käytti vuoteen 2021 asti nimeä Nordic West Office. Sen muita perustajaosakkaita olivat Risto E.J. Penttilä, Jorma Ollila, Aida Hadžialić ja Charles C. Adams Jr.

Miltton-pestiensä välissä Helenius toimi Kansainvälisen pakote- ja vientirajoitusjärjestön ISECS:in toimitusjohtajana. Hänellä on myös oma yritys Big Picture LLC.

Vuosina 2007–2017 Helenius toimi Yhdysvaltain keskuskauppakamarin alaisen AmCham Finlandin toimitusjohtajana. Vuosina 2001–2007 hän toimi lehdistöneuvoksena Suomen Washingtonin-suurlähetystössä. Toimittajana hän on työskennellyt muun muassa Yleisradion palveluksessa vuosina 1995–2001. Vuodesta 1999 vuoteen 2001 hän toimi Yleisradion Brysselin-pääkirjeenvaihtajana. Hän oli ensimmäinen Yleisradion pääkirjeenvaihtajaksi nimitetty nainen. 

Helenius on koulutukseltaan kauppatieteiden maisteri. Hän valmistui 1991 opiskeltuaan vuodesta 1987 kansainvälistä liiketoimintaa Turun kauppakorkeakoulussa.

Heleniuksella on lukuisia luottamustehtäviä. Hän istuu presidentti Bill Clintonin perustaman Global Fairness Initiativen, International Women's Forumin Washingtonin-yksikön sekä Arctic Drilling Companyn hallituksissa. Aikaisemmin hän on vaikuttanut muun muassa Invest in Finlandin hallituksessa, Suomi-Amerikka Yhdistysten Liiton (SAM) hallituksen ja apurahasäätiön puheenjohtajana sekä Ulkopoliittisen Instituutin valtuuskunnassa. Hän toimi Euroopan ja Euraasian Amchamejä edustavan Amchams-in-Europen johtoryhmässä 2013–2017. Vuosina 2008–2010 hän oli ulkoministeri Alexander Stubbin asettaman niin kutsutun maabrändivaltuuskunnan ja sen talousjaoston jäsen. 

Lehdistöneuvoksena Helenius perusti vuonna 2002 amerikkalaisille kouluille suunnatun verkkosivuston Project Finland, jota Yhdysvaltain opetusministeriö suositteli opetussisältönä ja joka käännettiin myöhemmin myös espanjaksi, japaniksi, saksaksi ja ruotsiksi. Sen suojelijana toimi presidentin puoliso Laura Bush. Hanke näkyi laajalti julkisuudessa ja voitti muun muassa Dalton Pen Awardin. *[[The New York Times|New York Times]]* kertoi etusivullaan Suomen suurlähetystön houkuttelevista tilaisuuksista. 

Kristiina Helenius oli perustamassa Turun yliopiston John Morton -keskusta sekä International Women's Forumin (IWF) Suomen-jaostoa.  

Helenius on puhunut julkisuudessa erityisesti ulkomaisista investoinneista sekä Suomen houkuttelevuustekijöistä ja maabrändistä. Hän on myös usein käytetty kommentaattori Yhdysvaltoihin ja geopolitiikkaan liittyvissä kysymyksissä. Yhdysvaltain National Press Club myönsi hänelle vuonna 2006 Vivian Awardin merkittävistä palveluista amerikkalaiselle toimittajakunnalle. 

Helenius on naimisissa toimittaja Mika Hentusen kanssa. He tapasivat Turun kauppakorkeakoulussa ja menivät naimisiin 1991. Heillä on aikuinen tytär. 

Keväällä 2025 Helenius ja Hentunen julkaisivat Tammen kustantaman ja myyntimenestykseksi nousseen tietokirjan *Kiinan maailma - tulevaisuuden supervalta ja sen tavoitteet*.

Asuessaan Yhdysvalloissa Helenius sairastui vuonna 2005 imukudossyöpään, Hodgkinin tautiin. Hän on kirjoittanut Yhdysvalloissa sairastamisesta kirjan *Mikä maa, mikä syöpä*, jonka Tammi julkaisi vuonna 2008.

## Teokset
* 
* Hentunen, Mika; Helenius, Kristiina: *Kiinan maailma: Tulevaisuuden supervalta ja sen tavoitteet*. Helsinki: Tammi 2025. ISBN 978-952-04-6073-0

## Lähteet